Werrieta ta’ proprjetà fiż-Żurrieq ppreżentaw protest fil-Prim’Awla tal-Qorti Ċivili kontra l-Ministru Joe Mizzi u l-Ministru Karmenu Vella, minħabba art li tteħditilhom fiż-Żurrieq. Fil-protest qalu li huma werrieta ta’ Catarina Camilleri li mingħandha wirtu proprjetà li fit-tmeninijiet, itteħditilhom fuq ordni tal-Perit Karmenu Vella meta dan kien Ministru tax-Xogħlijiet Pubbliċi sabiex infetħet triq li tinsab fi Triq id-Dejqa. Huma qalu li dejjem ingħataw x’jifhmu li l-art ittieħdet mill-Gvern u li se jirċievu kumpens, iżda issa saru jafu li l-proprjetà tteħditilhom b’mod abbużiv u kontra l-liġi għax ma ħarġet ebda dikjarazzjoni mill-President tar-Repubblika li l-art hija meħtieġa għal skop pubbliku. Żiedu li minkejja dan il-MEPA ħarġet permessi ta’ żvilupp f’din it-triq, u għadha taċċetta applikazzjonijiet għal żvilupp fl-istess triq meta taf li tali triq hija proprjetà tagħhom. Semmew ukoll li l-Kap Eżekuttiv ta’ Transport Malta f’risposta għal protest ieħor li kienu ressqu aktar kmieni din is-sena qal li Transport Malta ma għandha ebda informazzjoni relatata mat-teħid tal-proprjetà. Il-werrieta qalu li kienu qed jagħtu lill-Ministru Joe Mizzi u lill-Ministru Karmenu Vella, jumejn ċans biex jagħtuhom ħjiel jekk l-art kienx hemm bżonnha għal skop pubbliku u biex jagħtuhom kumpens talli għal dan is-snin ċaħħduhom mill-użu tagħha. Huma wissewhom li jekk jonqsu li jagħmlu dan kienu se jfittxuhom għad-danni fosthom lill-Perit Vella talli “personalment qabad u awtorizza t-teħid tal-art meta kien jaf li tali art ma kinietx ġiet esproprjata mill-Gvern”. Il-protest fil-Prim’Awla tal-Qorti Ċivili kien ippreżentat mill-Avukat Anna Mallia.